CELEX: C2005/182/53
Language: fi
Date: 2005-07-23 00:00:00
Title: Asia C-207/05: Euroopan yhteisöjen komission 11.5.2005 Italian tasavaltaa vastaan nostama kanne

23.7.2005   
            
            
               FI
            
            
               Euroopan unionin virallinen lehti
            
            
               C 182/30
            
         Euroopan yhteisöjen komission 11.5.2005 Italian tasavaltaa vastaan nostama kanne
   (Asia C-207/05)
   (2005/C 182/53)
   Oikeudenkäyntikieli: italia
   Euroopan yhteisöjen komissio on nostanut 11.5.2005 Euroopan yhteisöjen tuomioistuimessa kanteen Italian tasavaltaa vastaan. Kantajan asiamiehinä ovat V. Di Bucci ja L. Pignataro.
   Kantaja vaatii, että yhteisöjen tuomioistuin
   
               1)
            
            
               toteaa, että Italian tasavalta ei ole noudattanut valtiontuesta, joka koskee Italian myöntämiä verovapautuksia ja halpakorkoisia lainoja yleishyödyllisille laitoksille, joiden osake-enemmistö on julkisessa omistuksessa, 5 päivänä kesäkuuta 2002 tehdyn komission päätöksen 2003/193/EY (1) 3 ja 4 artiklan sekä EY:n perustamissopimuksen mukaisia velvoitteitaan, koska se ei ole toteuttanut asetetussa määräajassa kaikkia tarvittavia toimenpiteitä kyseisellä päätöksellä sääntöjenvastaiseksi ja yhteismarkkinoille soveltumattomaksi todetun tuen takaisinperimiseksi tuensaajilta, ja koska se ei joka tapauksessa ole ilmoittanut tällaisia toimenpiteitä komissiolle
            
         
               2)
            
            
               velvoittaa Italian tasavallan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Päätöksessä Italia velvoitetaan toteuttamaan kaikki tarvittavat toimenpiteet, jotta kyseisessä päätöksessä tutkittujen ohjelmien puitteissa tuensaajille sääntöjenvastaisesti maksettu tuki voidaan periä takaisin, sekä ilmoittamaan komissiolle kahden kuukauden kuluessa päätöksen tiedoksiantamisesta päätöksen noudattamiseksi toteutetut toimenpiteet.
   Italia ei ole toteuttanut tarvittavia toimenpiteitä ja joka tapauksessa se ei ole ilmoittanut niitä komissiolle, eikä se ole väittänyt, että päätöksen täytäntöönpano on täysin mahdotonta. Viimeaikaiset lainsäädäntöaloitteet ovat johtaneet takaisinperimisen viivästymiseen entisestään ja ne eivät missään tapauksessa ole omiaan varmistamaan päätöksen välitöntä täytäntöönpanoa. Lisäksi komissio on toiminut koko ajan Italian kanssa lojaalissa yhteistyössä.
   
      (1)  EUVL L 77, 24.3.2003, s. 21.